Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2009

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2009,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2009 συνοδευόμενη από τις απαντήσεις του Κέντρου [1],

έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την ίδρυση του Ευρωπαϊκού Κέντρου Πρόληψης και Ελέγχου Νόσων [3], και ιδίως το άρθρο 23,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4], και ιδίως το άρθρο 94,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0107/2011),

Α. λαμβάνοντας υπόψη ότι το Ελεγκτικό Συνέδριο επισημαίνει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 5 Μαΐου 2010 το Κοινοβούλιο χορήγησε απαλλαγή στον διευθυντή του Ευρωπαϊκού Κέντρου Πρόληψης και Ελέγχου Νόσων για την εκτέλεση του προϋπολογισμού του Κέντρου για το οικονομικό έτος 2008 [5], στο δε συνοδευτικό ψήφισμα της απόφασης περί απαλλαγής, μεταξύ άλλων:

- σημειώνει ότι το Ελεγκτικό Συνέδριο διαπίστωσε ότι χρειάστηκε να μεταφερθεί στο επόμενο έτος ποσό περί τα 16200000 ευρώ (που αντιστοιχεί στο 40 % του συνολικού προϋπολογισμού του Κέντρου),

- εκφράζει την ανησυχία του για το γεγονός ότι στις 31 Δεκεμβρίου 2008 δεν είχε επιτευχθεί ακόμη συμφωνία μεταξύ του Κέντρου και της Σουηδικής κυβέρνησης σχετικά με την έδρα,

- υπογραμμίζει ότι εξακολουθούν να υπάρχουν αδυναμίες στον προγραμματισμό των διαδικασιών πρόσληψης,

- εκφράζει τη λύπη του για το γεγονός ότι το Κέντρο δεν ανταποκρίθηκε πλήρως στην υποχρέωσή του να υποβάλει στην αρμόδια για την απαλλαγή αρχή έκθεση του διευθυντή του για τα αποτελέσματα των εσωτερικών λογιστικών ελέγχων που πραγματοποίησε ο εσωτερικός ελεγκτής σύμφωνα με το άρθρο 72 παράγραφος 5 του δημοσιονομικού κανονισμού πλαίσιο,

Γ. λαμβάνοντας υπόψη ότι ο προϋπολογισμός του Κέντρου για το έτος 2009 ανερχόταν σε 51000000 ευρώ, ήτοι παρουσίασε αύξηση 25,3 % σε σχέση με το οικονομικό έτος 2008,

1. σημειώνει ότι ο προϋπολογισμός του Κέντρου αυξήθηκε από 17100000 ευρώ το 2006, σε 51000000 ευρώ το 2009·

2. παρατηρεί ότι οι πόροι που τέθηκαν στη διάθεση του Κέντρου το 2009 ανέρχονται σε 51000000 ευρώ, εκ των οποίων τα 48100000 ευρώ αποτελούν επιδοτήσεις από τον προϋπολογισμό της Ένωσης·

3. επισημαίνει ότι το ποσοστό εκτέλεσης των πιστώσεων πληρωμών εμφάνισε ελαφρά βελτίωση ανερχόμενο στο 91 %, το οποίο αντιστοιχεί σε μη χρησιμοποιηθείσες πιστώσεις ύψους 4800000 ευρώ· σημειώνει εντούτοις ότι η εν λόγω υστέρηση οφείλεται στο ότι το Κέντρο περιόρισε τα αιτήματά του για πιστώσεις πληρωμών προκειμένου να μειώσει το ταμειακό διαθέσιμο του τραπεζικού λογαριασμού του στο τέλος του έτους, σύμφωνα με τα αιτήματα του Ελεγκτικού Συνεδρίου και της Επιτροπής·

Επιδόσεις

4. ζητεί και πάλι από το Κέντρο να υποβάλει, σε πίνακα που θα επισυναφθεί στην προσεχή έκθεση του Ελεγκτικού Συνεδρίου, συγκριτικά στοιχεία για τα αποτελέσματα που επιτεύχθηκαν κατά το εξεταζόμενο οικονομικό έτος για το οποίο ζητείται απαλλαγή και κατά το προηγούμενο οικονομικό έτος, προκειμένου η αρμόδια για την απαλλαγή αρχή να μπορεί να αξιολογήσει καλύτερα τις επιδόσεις του Κέντρου από το ένα έτος στο άλλο·

5. φρονεί εντούτοις ότι το Κέντρο είναι ένας σημαντικός οργανισμός που μπορεί να ενισχύσει και να αναπτύξει την εποπτεία της Ευρώπης όσον αφορά τις ασθένειες και να αξιολογεί και κοινοποιεί τρέχουσες αλλά και αναδυόμενες απειλές εναντίον της ανθρώπινης υγείας από μολυσματικές νόσους·

6. επισημαίνει τη σημαντική συμβολή του Κέντρου στα μέτρα καταπολέμησης της πανδημίας H1N1 κατά το έτος 2009, μεταξύ άλλων εκδίδοντας προσωρινές κατευθυντήριες γραμμές για "Χρήση ειδικών εμβολίων γρίπης κατά τη διάρκεια της πανδημίας Η1Ν1 2009" (Use of specific pandemic influenza vaccines during the H1N1 2009 pandemic)·

7. φρονεί ότι οι αρμοδιότητες του Κέντρου πρέπει να ενισχυθούν, ούτως ώστε η Ένωση να διαθέτει δική της ικανότητα αξιολόγησης της σοβαρότητας του κινδύνου μόλυνσης σε περίπτωση πανδημίας και προκειμένου να καταστεί δυνατή η βελτίωση του συντονισμού μεταξύ των κρατών μελών·

8. παρατηρεί ότι το Κέντρο ανέπτυξε σημαντικό αριθμό προϊόντων και υπηρεσιών το 2009 στους τομείς επιδημιολογίας, εποπτείας, πρόληψης και ελέγχου των μεταδοτικών ασθενειών και ότι δημοσίευσε επίσης σειρά επιστημονικών εκθέσεων·

9. ζητεί από το Ελεγκτικό Συνέριο να διενεργήσει ελέγχους επιδόσεων για το Κέντρο·

Μεταφορά πιστώσεων από έτος σε έτος

10. εκφράζει την ανησυχία του για το γεγονός ότι ήδη το 2006 το Ελεγκτικό Συνέδριο επεσήμανε το υψηλό επίπεδο των μεταφορών από έτος σε έτος το οποίο έχει αρνητικό αντίκτυπο στην εκτέλεση του προϋπολογισμού και αντιβαίνει στην αρχή της ετήσιας διάρκειας του προϋπολογισμού· σημειώνει συγκεκριμένα ότι οι πιστώσεις που μεταφέρθηκαν από το 2008, που ανέρχονται σε 2200000 ευρώ, χρειάστηκε να ακυρωθούν και ότι οι πιστώσεις που μεταφέρθηκαν το 2009 αντιστοιχούν στο 42 % του τίτλου II — διοικητικές δαπάνες και στο 63 % του τίτλου III — επιχειρησιακές δαπάνες· καλεί, ως εκ τούτου, το Κέντρο να ενημερώσει την αρμόδια για την απαλλαγή αρχή όσον αφορά τα μέτρα που έχει λάβει για την αντιμετώπιση αυτής της ανεπάρκειας·

Η έδρα του Κέντρου

11. χαιρετίζει το γεγονός ότι τελικά υπεγράφη συμφωνία ως προς την έδρα μεταξύ του διοικητικού συμβουλίου του Κέντρου και του σουηδού υπουργού Δημόσιας Υγείας και Φροντίδας των Ηλικιωμένων, στις 30 Ιουνίου 2010, καθώς και σχετική τροποποίηση της νομοθεσίας ώστε να μπορούν το προσωπικό του Κέντρου και οι οικογένειές του να περιληφθούν στα σουηδικά μητρώα πληθυσμού·

Εσωτερικός λογιστικός έλεγχος

12. εκφράζει την ανησυχία του για το γεγονός ότι για μια ακόμη φορά το Κέντρο δεν τήρησε πλήρως την υποχρέωσή του να υποβάλει στην αρμόδια για την απαλλαγή αρχή έκθεση του διευθυντή του όπου συνοψίζει το περιεχόμενο της σύστασης της υπηρεσίας εσωτερικού ελέγχου (IAS), σύμφωνα με το άρθρο 72 παράγραφος 5 του δημοσιονομικού κανονισμού πλαίσιο· εκφράζει την ανησυχία του συγκεκριμένα για το γεγονός ότι, όσον αφορά τη συνέχεια που δόθηκε σε προγενέστερες συστάσεις, το Κέντρο έλαβε μια "πολύ σημαντική" σύσταση και επτά ακόμη "σημαντικές" συστάσεις από την IAS, χωρίς ωστόσο να υπάρξει ενημέρωση ως προς το περιεχόμενό τους· προτρέπει, ως εκ τούτου, τον διευθυντή να παράσχει σχετική ενημέρωση·

13. σημειώνει ότι η IAS διενήργησε επίσης έλεγχο για τη δημοσιονομική διαχείριση το 2009, με γενικό στόχο να λάβει εύλογη διαβεβαίωση ως προς την επάρκεια των εσωτερικών ελέγχων που στηρίζουν τις διαδικασίες δημοσιονομικής διαχείρισης, προγραμματισμού της ανάθεσης συμβάσεων, εκτέλεσης του προϋπολογισμού, υποβολής έκθεσης για τη διαχείριση και παρακολούθησης και ελέγχων· τονίζει ότι οι συστάσεις της IAS αφορούν την ανάγκη επικαιροποίησης και ενίσχυσης των δημοσιονομικών διαδικασιών για τις αναλήψεις υποχρεώσεων και τις πληρωμές προκειμένου να προσδιορίζονται και να καταγράφονται με μεγαλύτερη ακρίβεια οι διενεργούμενοι έλεγχοι·

14. παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 10ης Μαΐου 2011 [6] σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 338 της 14.12.2010, σ. 124.

[2] ΕΕ L 248 της 16.9.2002, σ. 1.

[3] ΕΕ L 142 της 30.4.2004, σ. 1.

[4] ΕΕ L 357 της 31.12.2002, σ. 72.

[5] ΕΕ L 252 της 25.9.2010, σ. 141.

[6] Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).

--------------------------------------------------